Mihál, Jozef, poslanec NR SR (2014-09-10):
Ďakujem, ďakujem, pani predsedajúca. Dobrý deň, pán minister, kolegyne, kolegovia, vážení prítomní, chcel by som ešte doplniť v diskusii, v rozprave k návrhu zákona o vianočných príspevkoch pár myšlienok. Už som hovoril včera, vyzdvihol som skutočnosť, že k zmene dochádza pri posudzovaní výšky dôchodkov potenciálneho poberateľa vianočného príspevku v tom zmysle, že sa budú brať napr. do úvahy aj dôchodky zo zahraničia. Čiže je to taký malý krôčik v tej oblasti problému, o ktorom som napríklad hovoril práve pred chvíľkou vo faktickej poznámke. My sa tu hráme na to, ako je spravodlivo nastavený a solidárne nastavený vianočný príspevok, snažíme sa, či ja, či vy, vylepšovať ten vzorec, aby sa zapracoval viac princíp solidarity, to znamená, aby sa zvýšil vianočný príspevok tomu dôchodcovi, ktorý má reálne nízky dôchodok, na druhej strane aby klesol vianočný príspevok tomu dôchodcovi, ktorý má dôchodok 494 eur, ale stále na vianočný príspevok nárok má. Čiže táto, tento trend je v poriadku a ja s ním súhlasím, zdôrazňujem. Čiže súhlasím aj s tým, že budú sa brať do úvahy pri posudzovaní príjmov dôchodcov aj dôchodky zo zahraničia, napr. z Českej republiky, a pripomeniem aj to, čo tu ešte nezaznelo, že tým pádom sa sčasti eliminuje problém, ktorý máme dlhoročne od zavedenia vianočného príspevku v roku 2006, že ho nevyplácame dôchodcom, ktorí sú v zahraničí, z dôvodu, že podľa nášho zákona je vianočný príspevok štátna sociálna dávka a sociálne dávky sa do zahraničia nevyplácajú, ale máme tu jednoducho reálny spor s Európskou komisiou, ktorá nás tlačí do toho, aby sme do zahraničia vianočné príspevky vyplácali. A ak tento spor skončí v náš neprospech, tak to bude znamenať desiatky miliónov eur, ak sa nemýlim, lebo už tak narástla tá suma za tie roky, ktoré sa budú musieť do toho zahraničia predsa len vyplatiť. Ak sa teda schváli takáto zmena zákona, tak časť tých, zjednoduším, českých dôchodcov, už sa nebude tváriť, v úvodzovkách, že poberajú zo Slovenska 150-eurové dôchodky a ďalších 500 eur možno majú v Čechách, ale zohľadní sa aj ten český dôchodok a na vianočný príspevok nárok mať nebudú, a tak elegantne obídeme problém vyplácania vianočného príspevku do zahraničia. Takže toto kvitujem, to kvitujem. Problém ale je, že vianočný príspevok, jeho nastavenie je jednoducho nesystémové z hľadiska testovania príjmu dôchodcu, pretože skutočne nie je normálne, vy ste, pán generálny riaditeľ Muňko, reagovali na mňa s tým, že vy ste o starobný dôchodok nepožiadali, keď môžem, prepáčte, trošku odbočiť od témy, kvitujem, že ste oň nepožiadali, robíte veľmi rozumne, pretože pri vašich príjmoch a spôsobe priznávania dôchodku v takomto režime, samozrejme, ste urobili veľmi dobre, ale je množstvo prípadov poberateľov dôchodkov, ktorí poberajú dôchodok, či už starobný, či už invalidný, lebo zdôrazňujem, že na vianočný príspevok majú nárok aj invalidní dôchodcovia, ja im to neberiem, lebo dobre, je to tak. Aj tí invalidní dôchodcovia, ktorí majú pokles schopnosti od 40 do 70 %, to znamená, že drvivá, prepáčte, beriem späť, tá, to drvivú, mnoho z nich, mnoho z nich pracuje či v zamestnaní, alebo podniká a majú okrem toho invalidného dôchodku alebo starobného dôchodku aj nejaký ďalší príjem. Čiže ak tu celý čas je argumentácia postavená na tom, že treba dôchodcom pridať, lebo sú na tom zle, v tej argumentácii sa jednoducho vedome zamlčuje, že mnohí z nich majú ďalšie príjmy. A ak tá argumentácia je postavená na logike, treba im zlepšiť situáciu, dokonca sa tu hovorí o ľudskej dôstojnosti, tak to bolo vyargumentované pri rokovaní o skrátenom legislatívnom konaní, tak potom poprosím, robme veci poriadne. To znamená, zohľadňujme aj tie ďalšie príjmy, ktoré ten dôchodca potenciálne môže mať. Poviete, no a ako sa to dá zistiť. No keď to vieme testovať napríklad pri dávkach v hmotnej núdzi, tak prečo by sme to nevedeli testovať pri vianočných príspevkoch? Veď minimálne Sociálna poisťovňa predsa má, pokiaľ ide o zamestnancov, dohodárov, dôchodcov, presný register poistencov, kde presne vie, kto má nejaký príjem ako zamestnanec, ako dohodár alebo ako konateľ v nejakej eseročke, a koľko to je. Pán generálny riaditeľ, však je to tak? Presne viete, presne viete, rešpektujeme zákon o osobných údajoch, ale presne vy viete, koľko ľudí, ktorí poberajú dôchodky a vo výške, pri ktorej majú nárok na vianočný príspevok, čiže do tých 494 eur dôchodku, zároveň majú príjmy na dohody z pracovného pomeru, zo služobného pomeru alebo možno aj niektorí ako poslanci Národnej rady Slovenskej republiky a majú nárok na vianočný príspevok, hoci možno takto zarábajú stovky, ba možno tisíce eur mesačne. Čiže v tomto zmysle je vianočný príspevok nesystémovo nastavený a som zvedavý, či mi to niekto z vás dokáže vyvrátiť, tento argument. Pán minister, a vaši kolegovia, používate argumentáciu: vianočné príspevky treba zvýšiť, pretože valorizácia dôchodkov bude tohto roku veľmi nízka. Hovorí sa o sume 4,90 eura na jedného dôchodcu. To je naozaj veľmi nízka suma a mnohí dôchodcovia budú nepríjemne prekvapení, prečo sa im dôchodky zvýšia o 4,90, keď predtým boli zvyknutí 11 eur, možno predtým 20 eur, 25 eur a zrazu len 4,90. Čiže vy máte takto pripravený určitý argument, no dobre, ale zvýšili sme vianočné príspevky. Pekne. Pozrime sa ale na mladé rodiny, znova a znova. Ja si nepomôžem. Jednoducho, musíme sa na to pozrieť. Vianočný príspevok bol v roku 2006 zachovaný ako špeciálna štátna sociálna dávka, zavedený s tým, aby sa pomohlo dôchodcom s nízkymi príjmami. Čiže okrem iného, vianočný príspevok dostane aj dôchodca, ktorý má dôchodok 494 eur mesačne. To je, samozrejme, v čistom, to je nezdanené, 494 eur. Mladé rodiny dostávajú, pokiaľ ide o nejaký systém podpory, pokiaľ ide o pracujúce mladé rodiny, kde teda aspoň jeden z rodičov pracuje a nežijú zo sociálnych dávok, ale dostávajú daňový bonus, majú nárok na prídavok na dieťa, majú nárok, pokiaľ je matka a má dieťa do tých troch, prípadne šiestich rokov veku, majú nárok na rodičovský príspevok, čiže tieto tri dávky, aj keď daňový bonus nie je dávka, je to skôr daňová úľava, dostávajú mladé pracujúce rodiny, teda kde aspoň jeden z rodičov pracuje. Pozrime sa napr. teda na daňový bonus. Ja viem, že to nie je váš rezort, pán minister, ale myslím si, že veci treba vidieť v komplexe, a nie vytrhnuté z kontextu. Daňový bonus je momentálne vo výške 21 eur a 41 centov mesačne na jedno dieťa. Podľa zákona sa zvyšuje vždy k 1. 7. 2014, k 1. 7., čiže mal sa zvyšovať k 1. 7. 2014 teraz posledne. Nestalo sa tak, pretože je naviazaný na zvyšovanie životného minima, ku ktorému nedošlo. Čiže daňový bonus k 1. 7. 2014 sa nezvyšoval, ale zostal na úrovni 21 eur 41 centov. Podľa návrhu zákona o dani z príjmov, ktorý máme v parlamente v prvom čítaní, sa daňový bonus nebude zvyšovať odteraz k 1. 7., ale vždy k 1. 1., čo je relatívne logické, aby celý ten kalendárny rok bol v tomto zastabilizovaný, aby nedochádzalo k zmene uprostred roka. Ale čo to vlastne znamená pre tie rodiny? Znamená to, že daňový bonus pri rodine, kde je pracujúci rodič, sa bude najskôr zvyšovať, a bohvie o koľko, až k 1. 1. 2016. Čiže zrekapitulujme si to. Kedy sa naposledy zvyšoval mladým rodinám daňový bonus? Stalo sa to 1. 7. 2013. Aj to len o pár centov. Najbližšie zvyšovanie je, môžeme očakávať podľa zákona a návrhu zákona až k 1. 1. 2016. Poprosím, ak dávate trošku pozor, znamená to, že 2,5 roka sa rodinám nezvyšuje daňový bonus. Žiadna valorizácia, nič. Čistá nula. Čiže keď argumentujete, že dôchodcom treba niečo pridať, lebo sa im budú dôchodky zvyšovať len o 4,90; ja teda pripomínam, že mladým rodinám sa 2,5 roka nebude zvyšovať daňový bonus. Im netreba niečo pridať? Prídavok na dieťa 23,52 eura mesačne na jedno dieťa. Takisto k 1. 7. 2014 sa nezvyšoval. Zvyšovať sa bude možno o rok o pár centov. Tu nebudete, tu nechcete počuť argument, že mladým rodinám treba nejako vylepšiť situáciu, keďže sa im dávky nevalorizujú. Prídavok na dieťa, rodičovský príspevok: 203,20. Viete, aký bude rodičovských príspevok, ktorý je teraz 203,20; od Nového roku 2015? Viete, aký bude? Bude stále 203,20. Zvýši sa o 0,0 eura. Čiže nezvýši sa vôbec. Takže mladým rodinám tieto tri štátne príspevky sa nezvyšujú ani zvyšovať nebudú. A tu vám nevadí, že u nich, že oni budú mať problém so zachovaním ľudskej dôstojnosti. Toto je vaša sociálna politika? Toto sú tie vaše istoty? Pán minister, včera ste hovorili, že mladým rodinám teda nepomôžete vyššími financiami, ale bude sa investovať do jaslí, do predškolských zariadení. Kvitujem, beriem to, beriem to a je to aj moja reč. Pokiaľ ide o dôchodcov, ja stále hovorím, že tých 85 mil. plus-mínus, ktoré dáte cez vianočné príspevky dôchodcom, by bolo omnoho lepšie zainvestovať, v tomto prípade nie do jaslí, ale do zariadení pre dôchodcov, pre seniorov, pre zdravotne telesne odkázaných, kde sú veľké problémy, kde dôchodcovia jednak nemajú na to, aby si to prefinancovali, samosprávy nemajú na to, aby udržali v chode tieto zariadenia, o súkromných zriaďovateľoch ani nehovorím. Tieto zariadenia prežívajú zo dňa na deň. Tak ako presne hovoríte, že mladé rodiny treba podporiť výstavbou jaslí, tak presne v tomto duchu by ste mali hovoriť, že tých 85 mil. nedáte na vianočné darčeky dôchodcovi, ktorý má dôchodok 494 eur a popritom si možno ešte zarába. Ale mali by ste ich dať práve do zariadení pre seniorov a pre zdravotne, telesne odkázaných. To by bolo účelné využitie tejto sumy peňazí, keď ich už teda máte, aj keď ju dokonca viete aj navýšiť. Ešte sa vrátim k tým jasliam. Výborný spôsob, ako podporiť rozvoj predškolských zariadení, či sú to jasle, materské škôlky, či obecné, mestské alebo aj súkromné, by bolo zvýšenie príspevku na starostlivosť o dieťa. Tento príspevok je od roku 2010 nastavený na výšku 230 eur mesačne. Štyri roky sa tento príspevok takisto nijako nevalorizoval, nijako. Je to napísané v zákone, 230 eur. Možnože si spomeniete, že nie je to tak dávno, čo sme s kolegyňou Luciou Nicholsonovou navrhovali, či ja, či ty, aby sa či vianočný, pardon, či ten príspevok na starostlivosť o dieťa z tých 230 eur konečne zvýšil alebo aby sa poskytoval aj pri dieťati nad 3 roky. To by bola reálna cesta, aby mohli rodičia si pomôcť týmto príspevkom na to, aby vedeli dať dieťa do jaslí, do škôlky, a na to, aby tieto zariadenia mali príjmy, aby mohli sa rozvíjať, aby sa mohli ďalšie budovať. A čo je tu, v čom je ten vtip. Vtip je v tom, že tieto peniaze z drvivej časti idú z eurofondov. To by bolo, to by bolo skutočne zmyselné využitie eurofondov. Eurofondov, eurofondov, ktoré máme v súčasnosti vďaka vašej babráckosti a vášmu prístupu k tejto veci a k rozkrádaniu, ku ktorému dochádza, eurofondov, ktoré máme momentálne stopnuté. Znepokojene čítam správy o tom, že nám Európska únia stopla stovky miliónov na eurofondoch a časť z toho definitívne, definitívne, to znamená, tie stovky miliónov, ktoré už sú aj minuté, nám Brusel nepreplatí. To znamená, že budeme to musieť zatiahnuť zo štátneho rozpočtu na úkor vyšších daní, na úkor toho, že tie príspevky povedzme pre mladých, ktoré mohli byť, jednoducho nebudú, pretože na to jednoducho nemáte peniaze. Pán minister, za stopnutie eurofondov nesiete vy sám osobnú zodpovednosť. V roku 2008 ste na sneme či na porade, či čo to bolo, v Prešove nabádali a vyzývali starostov, aby pri čerpaní eurofondov spolupracovali s istou agentúrou, ktorá sa volá Star EU. Nesiete vy sám politickú zodpovednosť za to, že Brusel nám stopol eurofondy a že stovky miliónov už nedostaneme a ďalšie stovky miliónov, možno miliardy sú ohrozené. Nesiete za to politickú zodpovednosť.